**RELACION SHPJEGUES**

**PËR**

**PROJEKT UDHËZIMIN E PËRBASHKËT:**

**“PËR MIRATIMIN E MARRËVESHJES OPERACIONALE TIP”**

**I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Projekt udhëzimi i përbashkët vjen si propozim i Ministrit për Financat dhe Ekonomisë dhe i Ministrit të Brendshëm, në zbatim të pikës 2, të nenit 13 dhe të nenit 24 të Ligjit Nr. 63/2020 “Për përmirësimin e zonave të biznesit (BID)” dhe synon plotësimin e kuadrit nënligjor që del i nevojshëm me hyrjen në fuqi të Ligjit Nr. 63/2020. Ky projekt udhëzim ka për qëllim të miratojë Marrëveshjen Operacionale TIP që do të lidhet midis Organizatës BID dhe Bashkisë përkatëse.

**II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Projekt udhëzimi i përbashkët vjen si nevojë e plotësimit të kuadrit nënligjor në zbatim të Ligjit Nr. 63/2020 “Për përmirësimin e zonave të biznesit (BID)”.

**III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Ligji Nr. 63/2020 “Për përmirësimin e zonave të biznesit (BID)”, në pikën 2, të nenit 13 ka parashikuar që organizata BID lidh një marrëveshje operacionale me bashkinë përkatëse duke përdorur marrëveshjen tip përkatëse të miratuar në aktin nënligjor të përbashkët të nxjerrë nga ministri përgjegjës për ekonominë dhe ministri përgjegjës për vetëqeverisjen vendore.

Miratimi i kësaj Marrëveshjeje Operacionale TIP do të hapë rrugën e zbatimit të BID pasi lidhja e marrëveshjeve operacionale midis Organizatës BID dhe Bashkisë përkatëse është një hap i domosdoshëm që pason si miratimin e Prospektit BID nga poseduesit e njësive tregtare të zonës BID të propozuar, ashtu edhe të krijimit apo të pajtimit të organizatës BID për të menaxhuar dhe administruar Kuotën BID dhe Fondin BID të përkufizuar në Ligjin Nr. 63/2020 “Për përmirësimin e zonave të biznesit (BID)”. Marrëveshja Operacionale rregullon marrëdhënien juridike midis Organizatës BID dhe Bashkisë përkatëse në lidhje me çështje më të rëndësishme për mbarëvajtjen e BID, si kushtet, afatet dhe mbledhjen dhe kalimin e kuotës BID në Organizatën BID dhe administrimin e kësaj kuote, kushtet dhe afatet për dhënien e financimeve nga bashkia përkatëse për Organizatën BID, angazhimet për realizimin e shërbimeve bazë dhe shtesë, etj.

Përdorimi i Marrveshjes Operacionale TIP ndihmon në zbatimin efektiv të Ligjit Nr. 63/2020 “Për përmirësimin e zonave të biznesit (BID)” dhe sipas standarteve dhe praktikave më të mira përkatëse të vendeve perëndimore, dhe praktikave të mira BID të nisura në Shqipëri që nga viti 2012.

Deri në miratimin e Ligjit Nr. 63/2020 “Për përmirësimin e zonave të biznesit (BID)”, projektet për zbatimin e modelit BID fillonin me miratimin nga të gjitha palët, që përfshiheshin në projekt, të marrëveshjes bazë te zbatueshme për periudhën e kohëzgjatjes së projektit BID. Sipas praktikes se zbatuar, Marrëveshja e përbashkët e mirëkuptimit lidhej ndërmjesh bashkisë përkatëse, AADF, ministrive që mbulonin fushat respektive të zhvillimit dhe të trashëgimisë kulturore, si dhe të komunitetit të biznesit që përfshihej në zonën e propozuar BID. Në këtë marrëveshje përcaktoheshin angazhimet e palëve për zbatimin e projektit BID. Në vijim të projektit BID, me pas, lidheshin marrëveshjet e detajuara ndërmjet bashkisë dhe shoqatës BID që krijohej, mbi bazën e të cilës parashkoheshin dhe realizoheshin të drejtat dhe detyrimet e bashkisë përkatëse, shoqatës BID dhe kjo marrëveshje e detajuar ishte në themel të rregullimit të marrëdhënive bashkëpunuese dhe ndërvepruese përkatëse. Këto marrëveshje përbënin mekanizmin kryesor rregullues për zbatimin e modelit BID. Këto marrëveshje ishin të ndryshme sipas bashkive dhe sipas viteve te zbatimit dhe miratoheshin nga kryetarët e bashkive respektive ose edhe nga këshillat bashkiakë, kur kjo gjë konsiderohej e nevojshme në bazë të legjislacionit përkatës. Por, kjo praktikë e deritanishme, megjithëse e ndërtuar me kujdes, nuk ishte e unifikuar në të gjitha zonat ku u krijuan BID në qytetet kryesore të Shqipërisë.

Miratimi nëpërmjet këtij udhëzimi të përbashkët i Marrëveshjes Operacionale Tip do të krijojë bazën edhe për një praktikë të unifikuar ligjore për rregullimin e marrëdhënies ligjore kontraktore midis bashkisë përkatëse dhe Organizatës BID të krijuar apo të pajtuar nga BID përkatës i miratuar sipas kërkesave dhe procedurave të Ligjit Nr. 63/2020 “Për përmirësimin e zonave të biznesit (BID).

**IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projekt udhëzimi është hartuar në mbështetje të nenit 100 të Kushtetutës si dhe të pikës 2 të nenit 13 dhe të nenit 24 të Ligjit Nr. 63/2020 “Për përmirësimin e zonave të biznesit (BID)”.

**V. VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKET NORMATIVE)**

Projekt udhëzimi nuk transpozon ndonjë akt të veçantë të acquis communautaire të BE-së.

**VI. PËRMBLEDHJE SHPJEGUESE E PËRMBAJTJES SË PROJEKTAKTIT**

Projekt udhëzimi i përbashkët miraton përmbajtjen e Marrëveshjes Operacionale TIP që do të lidhet midis Organizatës BID dhe Bashkisë përkatëse, me 18 Nene dhe 7 Shtojca si më poshtë:

Në nenin 1 përcaktohet qëllimi i Marrëveshjes Operacionale i cili është që të rregullojë marrëdhënien ligjore midis Bashkisë përkatëse dhe Organizatës BID për realizimin e qëllimeve të BID të përcaktuara në Prospektin BID përkatës.

Në nenin 2 parashikohen përkufizimet e termave që përdoren në Marrëveshjen Operacionale dhe referimin në përkufizimet e Ligjit Nr. 63/2020 “Për përmirësimin e zonave të biznesit (BID)”.

Në nenin 3 parashikohet kohëzgjatja e Marrëveshjes Operacionale, fillimi i pasojave ligjore dhe datën e përfundimit të saj, të cilat referojnë në përcaktimet e Prospektit BID. Marrëveshja Operacionale mund të ripërtërihet.

Në nenin 4 parashikohen të drejtat dhe detyrimet e Bashkisë, ku përfshihen kryerja e Shërbimeve Bazë, mbështetja për projektet e BID sipas Prospektit BID të miratuar dhe të respektojë të gjitha detyrimet e parashikuara në Ligjin Nr. 63/2020 “Për përmirësimin e zonave të biznesit (BID)” dhe në këtë Marrëveshje Operacionale. Gjithashtu, në këtë dispozitë parashikohen edhe detyrime të tjera të Bashkisë për financimin e Organizatës BID dhe përcaktohen afatet e kalimit të financimeve të Bashkisë për Organizatën BID.

Në nenin 5 parashikohen të drejtat dhe detyrimet e Organizatës BID, të cilat janë respektimi i planeve financiare, të menaxhimit dhe të investimit sipas Prospekti BID përkatës të miratuar. Sipas nenit 5 të Marrëveshjes Operacionale, Organizata BID do të sigurojë Shërbimet Shtesë sipas Prospektit BID të miratuar. Organizata BID llogarit kuotën BID për çdo pagues të kuotës BID dhe administron fondin BID sipas Prospektit BID dhe legjislacionit të zbatueshëm përkatës.

Në nenin 6 parashikohen detyrimet e përbashkëta të Organizatës BID dhe Bashkisë përkatëse të cilat angazhohen për të zbatuar Prospektin BID, të promovojnë interesat e BID, dhe të mbështesin të gjitha çështjet dhe veprimet ligjore që ndikojnë në zhvillimin e BID.

Në nenin 7 parashikohet se Bashkia do të sigurojë Shërbimet Bazë në përputhje me standardet ligjore dhe me legjislacionin e zbatueshëm. Shërbimet Bazë janë të rradhitura në Shtojcën 5 bashkëngjitur Marrëveshjes Operacionale TIP.

Në nenin 8 parashikohet se Organizata BID siguron Shërbimet Shtesë brenda Zonës BID, të cilat financohen nga buxheti i Organizatës BID. Shërbimet Shtesë janë të rradhitura në Shtojcën 6 bashkëngjitur Marrëveshjes Operacionale TIP.

Në nenin 9 parashikohet llogaritja e Kuotës BID sipas kritereve të përcaktuara në Prospektin BID, që i bashkëngjitet Marrëveshjes Operacionale. Këtu përcaktohet se kuota BID paguhet nga paguesit e Kuotes BID brenda 3 mujorit të parë të vitit kalendarik përkatës. Kur kuota BID mblidhet nga Bashkia, kalohet e plotë tek Organizata BID në muajin e katërt të vitit pasardhës dhe në vitin e parë të BID brenda muajit të katërt nga data e krijimit të BID.

Në nenin 10 rregullohet marrëdhënia kur mbledhja e Kuotës BID bëhet nga Bashkia. Në këtë rast, Kuota BID paguhet nga Paguesit e Kuotës BID në llogarinë bankare të Bashkisë. Organizata BID njoftohet nga Bashkia për Kuotat BID të mbledhura dhe për Paguesit e Kuotës BID të cilët nuk kanë paguar detyrimin e tyre.

Në nenin 11 parashikohet Llogaria e të Ardhurave të BID, e cila mbahet nga Bashkia në një llogari bankare të veçantë në një bankë të nivelit të dytë, dhe ku depozitohen Kuota BID e mbledhur.

Në nenin 12 parashikohen procedurat në dispozicion të Bashkisë për mbledhjen me detyrim të Kuotës BID. Në këtë dispozitë parashikohet e drejta e Bashkisë për të bërë një Njoftim për Kujtesë në rast vonese të pagimit të Kuotës BID nga Paguesit e Kuotës BID. Në rast se përsëri shuma e vonuar nuk paguhet brenda 7 ditëve nga data e përcaktuar në Njoftimin për Kujtesë, Bashkia ka të drejtë të kërkojë në Gjykatë lëshimin e Urdhrit të Ekzekutimit për pagimin e Kuotës BID. Në këtë dispozitë parashikohet gjithashtu situata kur Kuota BID mblidhet nga vetë Organizata BID, dhe kur kjo e fundit nuk arrin të mbledhë Kuotën BID nga disa Pagues të Kuotës BID. Në këtë situatë, Organizata BID i dërgon Bashkisë listën me Paguesit e Kuotës BID të cilët nuk kanë kryer pagesat brenda afateve përkatëse. Pas kësaj, Bashkia ka të drejtë të veprojë sipas procedurës për mbledhjen me detyrim të Kuotës BID.

Në nenin 13 parashikohet që Bashkia, çdo tre muaj, i siguron Organizatës BID informacion mbi Kuotën BID të mbledhur, mbi Paguesit e Kuotës BID të cilët nuk kanë paguar detyrimin e Kuotës BID, detaje mbi Njoftimet për Kujtesë dhe për çdo Urdhër Ekzekutimi të marrë ose të kërkuar Bashkisë. Brenda 1 (një) muaji nga data te mbarimit e Vitit Financiar, Bashkia informon me një Raport Vjetor me të gjitha të dhënat që kanë të bëjnë me kryerjen e angazhimeve të Bashkisë.

Në nenin 14 parashikohet mënyra e përfundimit dhe zgjidhjes të Marrëveshjes Operacionale. Si rregull, Marrëveshja Operacionale përfundon për kohëzgjatjen e BID sipas Prospektit BID, por mund të zgjidhet paraprakisht në rastet kur BID nuk vazhdon ose BID ka zgjidhur marrëdhenien ligjore me Organizatën BID nënshkruese të Marrëveshjes Operacionale përkatëse dhe BID përkatës ka krijuar ose pajtuar një Organizatë BID tjetër dhe kjo është njoftuar zyrtarisht në Bashkinë përkatëse.

Në nenin 15 parashikohet se Marrëveshja Operacionale bazohet në legjislacionin shqiptar dhe mosmarrëveshjet e palëve zgjidhen nga Gjykata Administrative Kompetente e Shkallës së Parë.

Në nenin 16 parashikohet respektimi i parimit të konfidencialitetit për informacionet që lidhen me Paguesit e Kuotës BID dhe për çështjet midis palëve.

Në nenin 17 parashikohet mënyra e kryerjes së njoftimeve midis palëve.

Në nenin 18 parashikohen dispozita të ndryshme për interpretimin e kushteve kontraktore dhe pjesët përbërëse të Marrëveshjes Operacionale, etj.

Shtojca 1 përmban Prospektin BID.

Shtojca 2 përmban hartën e Zonës BID.

Shtojca 3 përcakton llogaritjen e Kuotës BID.

Shtojca 4 përcakton Njësitë Tregtare të Përjashtuara nga pagimi i Kuotës BID.

Shtojca 5 rradhit Shërbimet Bazë që kryhen nga Bashkia.

Shtojca 6 radhit Shërbimet Shtesë që kryhen nga Organizata BID.

Shtojca 7 përmban Dokumentin e vizionit strategjik të përbashkët për zhvillimin e Zonës BID të nënshkruar midis Bashkisë përkatëse dhe Organizatës BID.

**VII. INSTITUCIONET DHE ORGANET QË NGARKOHEN PËR ZBATIMIN E AKTIT**

Institucionet që ngarkohen për zbatimin e këtij projekt udhëzimi të përbashkët janë organet e qeverisjes vendore.

**VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Projektakti është hartuar nga një grup pune i organizuar nga Ministria e Ekonomisë dhe Financave dhe Ministria e Brendshme dhe është mbështetur në praktikat e mira të vendeve të zhvilluara perëndimore dhe praktikat e mira BID të nisura në Shqipëri që nga viti 2012.

**IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Projektakti nuk ka ndikim në të ardhurat dhe shpenzimet e buxhetit të shtetit.

**MINISTRI I FINANCAVE DHE EKONOMISË**

**Anila DENAJ**

**MINISTRI I BRENDSHËM**

**Sandër LLESHAJ**\_\_\_\_\_\_\_\_\_\_\_\_\_\_\_\_\_\_\_\_\_\_